CELEX ID: 32012R0792
Publication Date: 2012-08-23

Document:
KOMISIJOS ĮGYVENDINIMO REGLAMENTAS (ES) Nr. 792/2012
2012 m. rugpjūčio 23 d.
kuriuo nustatomos Tarybos reglamente (EB) Nr. 338/97 dėl laukinės faunos ir floros rūšių apsaugos kontroliuojant jų prekybą numatytų leidimų, sertifikatų ir kitų dokumentų modelių taisyklės ir iš dalies keičiamas Komisijos reglamentas (EB) Nr. 865/2006
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (1), ypač į jo 19 straipsnio 1 dalį,
kadangi:
(1)
būtina priimti Reglamentui (EB) Nr. 338/97 įgyvendinti reikalingas nuostatas ir užtikrinti visišką Nykstančių laukinės faunos ir floros rūšių tarptautinės prekybos konvencijos (CITES) (toliau - Konvencija) laikymąsi;
(2)
siekiant užtikrinti vienodą Reglamento (EB) Nr. 338/97 ir 2006 m. gegužės 4 d. Komisijos reglamento (EB) Nr. 865/2006, nustatančio išsamias Tarybos reglamento (EB) Nr. 338/97 dėl laukinės faunos ir floros rūšių apsaugos kontroliuojant jų prekybą įgyvendinimo taisykles (2), įgyvendinimą, būtina nustatyti pavyzdžius, kuriuos privalo atitikti šiuose reglamentuose numatyti leidimai, sertifikatai ir kiti dokumentai;
(3)
2010 m. kovo 13-25 d. Dohoje (Katare) vykusioje Konvencijos šalių 15-oje sesijoje buvo pakeista daug rezoliucijų, taip pat ir susijusių su leidimų ir sertifikatų suderinimu ir šaltinių kodų pakeitimais. Todėl būtina atsižvelgti į šias rezoliucijas ir atitinkamai pakeisti pavyzdžius. Pakeitimų reikia ir tam, kad minėti dokumentai būtų aiškesni jų naudotojams ir nacionalinėms administracijoms;
(4)
todėl reikia nustatyti vienodas minėtų formų naudojimo sąlygas, tam pasitelkiant pavyzdžius, nurodymus ir paaiškinimus, kurie būtų naudojami kartu su Reglamentu (EB) Nr. 865/2006;
(5)
šios vienodos sąlygos turėtų būti nustatytos vadovaujantis 2011 m. vasario 16 d. Europos Parlamento ir Tarybos reglamento (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (3), 5 straipsnyje numatyta nagrinėjimo procedūra. Todėl jas būtina įtraukti į atskirą nuo Reglamento (EB) Nr. 865/2006 įgyvendinimo reglamentą;
(6)
todėl Reglamentas (EB) Nr. 865/2006 turėtų būti atitinkamai iš dalies pakeistas;
(7)
šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Bendrosios nuostatos
Šiame reglamente apibūdinami Reglamente (EB) Nr. 338/97 ir Reglamente (EB) Nr. 865/2006 numatytų leidimų, sertifikatų ir kitų dokumentų formų modeliai ir techninės specifikacijos. Nustatomi šių dokumentų modeliai ir techninės specifikacijos:
1)
importo leidimų;
2)
eksporto leidimų;
3)
reeksporto sertifikatų;
4)
asmeninės nuosavybės sertifikatų;
5)
pavyzdžių rinkinių sertifikatų;
6)
pranešimų apie importą;
7)
kilnojamosios parodos sertifikatų;
8)
asmeninės nuosavybės sertifikatų ir kilnojamosios parodos sertifikatų papildomų lapų;
9)
Reglamento (EB) Nr. 338/97 5 straipsnio 2 dalies b punkte, 3 ir 4 dalyse, taip pat 8 straipsnio 3 dalyje ir 9 straipsnio 2 dalies b punkte numatytų sertifikatų;
10)
Reglamento (EB) Nr. 338/97 7 straipsnio 4 dalyje nurodytų etikečių.
2 straipsnis
Formos
1. Importo leidimų, eksporto leidimų, reeksporto sertifikatų, asmeninės nuosavybės sertifikatų ir pavyzdžių rinkinių sertifikatų, taip pat šių dokumentų paraiškų formos turi atitikti I priede pateiktą pavyzdį, išskyrus naudojimui šalies viduje skirtas tų formų dalis.
2. Pranešimų apie importą formos turi atitikti II priede pateiktą pavyzdį, išskyrus naudojimui šalies viduje skirtas tų formų vietas. Jose gali būti nurodytas serijos numeris.
3. Kilnojamosios parodos sertifikatų ir šių dokumentų paraiškų formos turi atitikti III priede pateiktą pavyzdį, išskyrus naudojimui šalies viduje skirtas tų formų vietas.
4. Asmeninės nuosavybės sertifikatų papildomi lapai ir kilnojamosios parodos sertifikatų formos turi atitikti IV priede pateiktą pavyzdį.
5. Reglamento (EB) Nr. 338/97 5 straipsnio 2 dalies b punkte, 3 ir 4 dalyse, taip pat 8 straipsnio 3 dalyje ir 9 straipsnio 2 dalies b punkte numatytų sertifikatų ir šių sertifikatų paraiškų formos turi atitikti šio reglamento V priede pateiktą pavyzdį, išskyrus naudojimui šalies viduje skirtas tų formų vietas.
Tačiau valstybės narės gali nustatyti, kad 18 ir 19 skiltyse vietoje iš anksto atspausdinto teksto turi būti tik atitinkamas patvirtinimas ir (arba) leidimas.
6. Reglamento (EB) Nr. 338/97 7 straipsnio 4 dalyje nurodytų etikečių forma turi atitikti šio reglamento VI priede pateiktą pavyzdį.
3 straipsnis
Formų techninės specifikacijos
1. 2 straipsnyje nurodytų formų popierius turi būti be mechaninės plaušienos, paruoštas rašyti ir sverti ne mažiau kaip 55 g/m2.
2. 2 straipsnio 1-5 dalyse nurodytų formų matmenys turi būti 210 × 297 mm (A4), o didžiausia leistina ilgio paklaida - 18 mm mažiau ir 8 mm daugiau.
3. 2 straipsnio 1 dalyje nurodytoms formoms naudojamo popieriaus spalva turi būti:
a)
balta formai Nr. 1, originalui, su rėminiu ornamentu fone, priekinėje lapo dalyje atspausdintu pilkai, kad būtų galima atpažinti mechaniniu arba cheminiu būdu padarytą klastotę;
b)
geltona formai Nr. 2, turėtojui skirtam egzemplioriui;
c)
šviesiai žalia formai Nr. 3, importo leidimo, skirto eksportuojančiai ir reeksportuojančiai šaliai, egzemplioriui arba eksporto leidimo ar reeksporto sertifikato egzemplioriui, kurį muitinė grąžina juos išdavusiai valdymo institucijai;
d)
rausva formai Nr. 4, išdavusiai institucijai skirtam egzemplioriui;
e)
balta formai Nr. 5, paraiškai.
4. 2 straipsnio 2 dalyje nurodytoms formoms naudojamo popieriaus spalva turi būti:
a)
balta formai Nr. 1, originalui;
b)
geltona formai Nr. 2, importuotojui skirtam egzemplioriui.
5. 2 straipsnio 3 ir 5 dalyje nurodytoms formoms naudojamo popieriaus spalva turi būti:
a)
geltona formai Nr. 1, originalui, su rėminiu ornamentu fone, priekinėje lapo dalyje atspausdintu pilkai, kad būtų galima atpažinti mechaniniu arba cheminiu būdu padarytą klastotę;
b)
rausva formai Nr. 2, išdavusiai institucijai skirtam egzemplioriui;
c)
balta formai Nr. 3, paraiškai.
6. 2 straipsnio 4 dalyje nurodytiems papildomiems lapams ir 2 straipsnio 6 dalyje nurodytoms etiketėms naudojamo popieriaus spalva turi būti balta.
7. 2 straipsnyje nurodytos formos spausdinamos ir pildomos viena iš oficialių Sąjungos kalbų taip, kaip nurodo kiekvienos valstybės narės valdymo institucijos. Prireikus jų turinys išverčiamas į vieną iš Konvencijos oficialių darbo kalbų.
8. Už 2 straipsnyje nurodytų formų spausdinimą yra atsakingos valstybės narės, o 2 straipsnio 1-5 dalyse nurodytoms formoms gali būti taikoma kompiuterinė leidimų (sertifikatų) išdavimo tvarka.
4 straipsnis
Reglamentas (EB) Nr. 865/2006 iš dalies keičiamas taip:
1)
2 ir 3 straipsniai išbraukiami;
2)
I-VI priedai išbraukiami.
5 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. rugsėjo 27 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. rugpjūčio 23 d.

EuroVoc Classification:
Level 1: 100158
100150
100147
100155
Level 2: 100220
100261
100192
100242
100243
Level 3: 2825
486
3641
3156
3150
All Descriptors: 1076
1642
1644
2826
2827
3645
865